BOSNA I HERCEGOVINA

FEDERACIJA BOSNE I HERCEGOVINE

KANTON SARAJEVO

**OPĆINA VOGOŠĆA**

**OPĆINSKI NAČELNIK**

**Služba za geodetske, imovinsko-pravne poslove,**

**i katastar nekretnina**

Broj: 08-27-1625/25

Vogošća: 11.09.2025.godine

**OPĆINSKO VIJEĆE**

**V o g o š ć a**

**PREDMET:** Odgovor na vijećničku inicijativu broj 9/21.

Vijećnik Armin Hebib (u ime Kluba vijećnika SDP) postavio je sljedeću inicijativu:

Pokrećem inicijativu za izradu Programa gospodarenja poljoprivrednim zemljištem u državnom vlasništvu na području Općine Vogošća.

Obrazloženje:

U skladu sa odredbama Zakona o poljoprivrednom zemljištu Federacije Bosne i Hercegovine (Službene novine FBIH, broj 52/09), jedinice lokalne samouprave imaju obavezu donošenja programa gospodarenja poljoprivrednim zemljištem u državnom vlasništvu. Ovaj program je ključni instrument za planiranje, zaštitu i korištenje ovog resursa od javnog interesa. Na području Općine Vogošća postoje površine poljoprivrednog zemljišta u državnom vlasništvu koje su trenutno neiskorištene, zapuštene ili se koriste bez pravne osnove. Donošenjem programa omogućilo bi se:

* transparentno i zakonito davanje zemljišta u zakup, putem javnog poziva,
* razvoj lokalne poljoprivrede i jačanje porodičnih gazdinstava,
* otvaranje mogućnosti za zapošljavanje i samozapošljavanje,
* zaštita zemljišta od nelegalne gradnje, zagađenja i degradacije

Posebno ističem primjere dobre prakse:

* Općina Novi Grad Sarajevo – usvojila je program gospodarenja poljoprivrednim zemljištem, objavila javni poziv, te omogućila dugoročni zakup zemljišta lokalnim poljoprivrednicima. Program uključuje i mjere zaštite zemljišta te podrušku za razvoj plasteničke i stočarske proizvodnje.
* Općina Ilijaš – aktivno provodi zakup zemljišta s ciljem razvoja voćarstva, pčelarstva i stočarstva, uz prioritet za mlade i registrovane poljoprivredne proizvođače.
* Podsjećam da je Općina Vogošća tokom 2020. godine, kao odgovor na tadašnje okolnosti i potrebe građana, provela program kojim je omogućena dodjela općinskog zemljišta bez naknade osobama zainteresovanim za poljoprivrednu proizvodnju. Tada su lokaliteti Rosulje i Gornja Jošanica stavljeni na raspolaganje građanima za potrebe proljetne sjetve. Program je podržan i odgovarajućim zaključkom općinskog vijeća, čiji je cilj bio da se građanima bez vlastitih parcela omogući privremeno korištenje zemljišta za uzgoj hrane i druge poljoprivredne aktivnosti što se u praksi pokazalo kao dobar potez. Smatram da i općina Vogošća streba slijediti ovaj primjer, koristeći sve zakonske mogućnosti za jačanje lokalne poljoprivredne proizvodnje i odgovorno upravljati zemljišnim resursima.

MIŠLJENJE:

Inicijativa se prihvata.

Upravljanje, zaštita, uređenje i racionalno korištenje poljoprivrednog zemljišta su poslovi od opšteg interesa za Bosnu i Hercegovinu, Federaciju, kantone i gradske-općinske organe nadležne za poslove poljoprivrede.

Zakon o poljoprivrednom zemljištu „Službene novine Federacije BIH“ broj: 52/09 je propisao da se korištenje poljoprivrednog zemljišta u vlasništvu države vrši u skladu sa Strategijom i Programom gospodarenja te da Strategiju kao dio poljoprivredne strategije Federacije donosi Vlada Federacije BiH na prijedlog Federalnog ministarstva i ista je osnova koja služi kantonima i općinama da donesu svoje programe gospodarenja uz saglasnost kantonalnog ministarstva.

Obzirom da su općine dužne donijeti svoje programe gospodarenja poljoprivrednim zemljištem to se prihvata inicijativa za izradu programa gospodarenja poljoprivrednim zemljištem u državnom vlasništvu na podrućju općine Vogošća.

POMOĆNIK NAČELNIKA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Admir Merdžanović dipl.ing. geodezije